Document ID: 31985L0350

ΣΥΜΒΟΥΛΙΟ - ΟΔΗΓΙΑ ΤΟΥ ΣΥΜΒΟΥΛΙΟΥ της 27ης Ιουνίου 1985 σχετικά με τον κατάλογο των μειονεκτικών γεωργικών περιοχών της Κοινότητας κατά την έννοια της οδηγίας 75/268/ΕΟΚ (Ιρλανδία) - (85/350/ΕΟΚ)
ΙΙ
(Πράξεις για την ισχύ των οποίων δεν απαιτείται δημοσίευση)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (1), όπως τροποποιήθηκε τελευταία με την οδηγία 82/786/ΕΟΚ (2), και ιδίως το άρθρο 2 παράγραφος 2,
(1) ΕΕ αριθ. L 128 της 19.5.1975, σ. 1.
(2) ΕΕ αριθ.L 327 της 24.11.1982, σ. 19.
την πρόταση της Επιτροπής,
τη γνώμη του Ευρωπαϊκού Κοινοβουλίου (3),
(3) ΕΕ αριθ. C 175 της 15.7.1985.
Εκτιμώντας:
ότι η οδηγία 75/272/ΕΟΚ του Συμβουλίου της 28ης Απριλίου 1975 σχετικά με τον κοινοτικό κατάλογο των μειονεκτικών περιοχών κατά την έννοια της οδηγίας 75/268/ΕΟΚ (Ιρλανδία) (4) αναφέρει ποιές περιοχές της Ιρλανδίας περιλαμβάνονται στον εν λόγω κατάλογο κατά την έννοια του άρθρου 3 παράγραφος 4 της οδηγίας 75/268/ΕΟΚ·
(4) ΕΕ αριθ. L 128 της 19.5.1975, σ. 68.
ότι, σύμφωνα με το άρθρο 2 παράγραφος 1 της οδηγίας 75/268/ΕΟΚ, η κυβέρνηση της Ιρλανδίας ζήτησε τη μέσω επαναπροσδιορισμού επέκταση των μειονεκτικών περιοχών της· ότι, κατά συνέπεια, η οδηγία· 75/272/ΕΟΚ πρέπει να αντικατασταθεί με την παρούσα οδηγία·
ότι, δυνάμει του άρθρου 2 παράγραφος 1 της οδηγίας 75/268/ΕΟΚ, η κυβέρνηση της Ιρλανδίας πληροφόρησε την Επιτροπή ότι επιθυμεί να περιληφθούν ορισμένες περιοχές στον κατάλογο των μειονεκτικών γεωργικών περιοχών της Κοινότητας· ότι παρέσχε πληροφορίες για τα χαρακτηριστικά των εν λόγω περιοχών·
ότι για το χαρακτηρισμό των εν λόγω περιοχών χρησιμοποιήθηκαν τα ακόλουθα κριτήρια του εδάφους περιορισμένης παραγωγικότητας, όπως αναφέρεται στο άρθρο 3 παράγραφος 4 στοιχείο α) της οδηγίας 75/268/ΕΟΚ: ποσοστό καλλιεργούμενης επιφάνειας κάτω του 7,8% και ποσοστό ενσταυλισμού κάτω της μιας μονάδας χονδρών βοοειδών ανά εκτάριο επιφάνειας καλλιεργούμενης με κτηνοτροφικά φυτά·
ότι τα αποτελέσματα που είναι αισθητά κατώτερα από το μέσο όρο, όσον αφορά την οικονομική κατάσταση στη γεωργία κατά την έννοια του άρθρου 3 παράγραφος 4 στοιχείο β) της οδηγίας 75/268/ΕΟΚ, προσδιορίστηκαν με βάση το οικογενειακό γεωργικό εισόδημα ανά άρρενα εργαζόμενο που δεν υπερβαίνει το 80% του εθνικού μέσου όρου·
ότι η μικρή πυκνότητα πληθυσμού, που αναφέρεται στο άρθρο 3 παράγραφος 4 στοιχείο γ) της οδηγίας 75/268/ΕΟΚ, ορίστηκε σε όχι περισσότερο των 27 κατοίκων ανά τετραγωνικό χιλιόμετρο (εθνικός και κοινοτικός μέσος όρος 49 και 163 κάτοικοι ανά τετραγωνικό χιλιόμετρο αντίστοιχα)· ότι το ελάχιστο ποσοστό του συνολικού πληθυσμού που απασχολείται στη γεωργία ανέρχεται σε 30%·
ότι το είδος και το επίπεδο των ανωτέρω κριτηρίων, που χρησιμοποιήθηκαν από την κυβέρνηση της Ιρλανδίας για τον προσδιορισμό των περιοχών που κοινοποιήθηκαν στην Επιτροπή, συμφωνούν με τα χαρακτηριστικά των μειονεκτικών γεωργικών περιοχών που αναφέρονται στο άρθρο 3 παράγραφος 4 της οδηγίας 75/268/ΕΟΚ·
ότι οι περιοχές που συνορεύουν με τη δυτική περιφέρεια αποτελούν μέρος της δυτικής περιφέρειας κατά την έννοια της παρούσας οδηγίας,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Οι περιοχές της Ιρλανδίας που απαριθμούνται στο παράρτημα της παρούσας οδηγίας περιλαμβάνονται στον κατάλογο των μειονεκτικών γεωργικών περιοχών της Κοινότητας κατά την έννοια του άρθρου 3 παράγραφος 4 της οδηγίας 75/268/ΕΟΚ.
Άρθρο 2
Η οδηγία 75/272/ΕΟΚ καταργείται.
Άρθρο 3
Η παρούσα οδηγία απευθύνεται στην Ιρλανδία.
Λουξεμβούργο, 27 Ιουνίου 1985.

Labels: 0
18
6